สั่งหน่วยงานรัฐ ลงทุน50ล.ขึ้น ให้รายงานคตร.
นายกฯ สั่งบิ๊กโปรเจกต์เกิน 50 ล้าน ให้ทำรายงานส่ง คตร. สกัดปัญหาคอร์รัปชั่น
8 เม.ย. 2558

นายกฯ สั่งบิ๊กโปรเจกต์เกิน 50 ล้าน ให้ทำรายงานส่ง คตร. สกัดปัญหาคอร์รัปชั่น
พล.ต.สรรเสริญ แก้วกำเนิด รองโฆษกประจำสำนักนายกรัฐมนตรี เปิดเผยว่า นายกรัฐมนตรีได้สั่งการเพิ่มเติมว่าให้ทุกกระทรวงและหน่วยงานรัฐวิสาหกิจที่มีงบประมาณในโครงการที่เกินวงเงิน 50 ล้านบาทขึ้นไป รายงานการปฏิบัติให้คณะกรรมการติดตามและตรวจสอบการใช้จ่ายงบประมาณภาครัฐ (คตร.) ที่มี พล.อ.อนันตพร กาญจนรัตน์ ที่ปรึกษานายกรัฐมนตรี เป็นประธาน ได้รับทราบว่า 1.โครงการที่ดำเนินการเสร็จสิ้นแล้ว มีการดำเนินโครงการอย่างไร บริษัทใดเป็นผู้ได้รับการว่าจ้าง และขณะนี้โครงการดังกล่าวเกิดประโยชน์ต่อประชาชนอย่างไร 2.โครงการที่กำลังดำเนินการอยู่ และ 3.โครงการที่มีแผนงานในระยะ 3 เดือนจากนี้
ทั้งนี้ โครงการทั้ง 3 กรณีดังกล่าวจะต้องรายงานให้ คตร.รับทราบ โดย คตร.จะเป็นผู้ออกแบบแบบฟอร์มสำหรับการให้หน่วยงานรัฐและรัฐวิสาหกิจรายงานดังกล่าว เพื่อให้รัฐบาลสามารถชี้แจงทำความเข้าใจกับประชาชนได้อย่างชัดเจน และเป็นอีกมาตรการหนึ่งเพื่อแสดงให้เห็นว่ารัฐบาลได้ให้ความสำคัญและสนใจกับการป้องกันการทุจริตคอร์รัปชั่น ทั้งนี้ประมาณปลายเดือน เม.ย. 2558 ให้ คตร.รวบรวมรายงานของทุกหน่วยงานเพื่อนำเสนอให้ ครม.รับทราบต่อไป
สำหรับคำสั่งเพิ่มเติมดังกล่าวมาจากการที่รัฐบาลมีนโยบายอย่างชัดเจนที่จะป้องกันไม่ให้มีการทุจริตคอร์รัปชั่นในโครงการต่างๆ ซึ่งที่ผ่านมารัฐบาลได้มีการออกมาตรการในเรื่องของสัญญาคุณธรรมประกอบสัญญาจัดซื้อจัดจ้าง โดยมีการลงนามร่วมกัน 3 ฝ่าย ประกอบด้วย ผู้ประกอบการ เจ้าหน้าที่ของรัฐที่เป็นผู้รับผิดชอบโครงการ และตัวแทนจากภาคเอกชน เพื่อร่วมกันตรวจสอบป้องกันไม่ให้มีการทุจริต 
แหล่งข่าวจากกระทรวงการคลัง เปิดเผยว่า การที่นายกรัฐมนตรีสั่งการให้หน่วยงานรัฐและรัฐวิสาหกิจต้องรายงานผลการดำเนินการใช้จ่ายงบประมาณในโครงการที่มีวงเงิน 50 ล้านบาทขึ้นไปให้ คตร.รับทราบ ถือว่าเป็นการตรวจสอบปกติ และจะไม่มีผลทำให้ขั้นตอนการลงทุนของหน่วยงานรัฐและรัฐวิสาหกิจต้องล่าช้าออกไปแต่อย่างไร 
อย่างไรก็ตาม ในส่วนของการเบิกจ่ายงบลงทุนของรัฐวิสาหกิจพบว่า สำหรับรัฐวิสาหกิจ 35 แห่งที่มีการเบิกจ่ายตามปีงบประมาณ พบว่าจนถึงสิ้นเดือน ก.พ.มีการเบิกจ่ายได้ 2.4 หมื่นล้านบาท หรือคิดเป็น 14% ของงบลงทุนทั้งหมด 1.7 แสนล้านบาท กลุ่มนี้จะมีรัฐวิสาหกิจ เช่น การรถไฟแห่งประเทศไทย องค์การขนส่งมวลชนกรุงเทพ (ขสมก.) เป็นต้น
ด้านรัฐวิสาหกิจที่เบิกจ่ายตามปีบัญชี จำนวน 11 แห่ง พบว่า 2 เดือนแรกของปีนี้มีการเบิกจ่ายงบลงทุน 2 หมื่นล้านบาท หรือคิดเป็น 10% ของงบลงทุน 2.2 แสนล้านบาท